**Мұқаметханұлы Н.**

**т.ғ.д., профессор**

**Әл-Фараби ат. ҚазҰУ**

**(Алматы, Қазақстан)**

**ЦИН ИМПЕРИЯСЫНЫҢ АБЫЛАЙ ХАН ЖӨНІНДЕГІ ТАНЫМЫ МЕН САЯСАТЫ**

Цин (Чиң) империясы – манчжур ақсүйектері құрған Қытайдың ең соңғы (1644-1911 ж.) абсолюты феодалдық патшалығы. Қытайдың Батыс-солтүстік мемлекеттік шекарасының негізі және халықаралық қатынастарының ұлттық сипатты, осы Цин империясы тұсында қалыптасқан. Өйткені Цин империясы ХVІІІ ғасырдың 50- жылдары Жоңғар хандығын жойып, ұйғыр көтерілістерін жаныштап, Тяньшань тауының оңтүстігі мен солтүстігін, яғни Шығыс-Түркістанды өзіне бағындырған кезде, Орталық Азияда ұлттық мемекеттер өмір сүретін тұығын. Сондықтан қытайдың Цин империясы мен Орталық Азия елдері арасындағы қарым-қатынастарда айқын ұлттық сипат болды[1]. Алайда Цин импрериясының алғашқы кездегі Қазақ хандығына қолданған сыртқы саясаты көптен көп Абылай ханның қоғамдық орны мен рөліне байланысты болғанын тарихи құжаттар анықтайды.

Цин патшалығы Қытайға билік орнатқан алғашқы кезде қазақтар немесе Қазақ қандығы жөнінде бехабар болатын. Олардың ордасына қазақтар жөніндегі ең алғашқы ақпар 1697 жылдың сәуір айында келіп түскен екен. Онда айтылған: «Ғалдан Түрпан, Яркен, Самархан, Қазақтың мыңдаған руларын бағындырды» - деген мәліметке, император Канци: «патшалығымыз бұл іске араласпайды» [1] - деп, жауап қайтарған болатын. Сондан кейін жоңғарларға байланысты қазақтар жөнінде жазылған мәліметтер жыл өткен сайын Цин империясы орда күнделігіне көптеп хатталып отырған. Әсіресе, олар Жоңғар хандығына жорық жасау қарсаңында қазақтар жөніндегі әскери ақпарлар көбейе түскен. Солардың арасынан олардың Абылай хан жөніндегі түсінігін анықтайтын маңызды деректерді кездестіруге болады.

1755 жылдың қаңтар айндағы жолданған патша жарлығында: «Таңхалу мәлімдеген – Банчжур қатарлылар Солқанат бағытта қалғысы келеді – деген іс жөніндегі жарлықты Бан Ди, Саралы білсін. Банчжурдің әскері аз, олар қол болмайды, оның үстіне ол Батыс бағытқа барғысы келмейді екен, патша оның өтінішін мақұлдады. Бірақ патшаның байқауынша Нағасар деген қу адам көрінеді, қазіргі оның Таңхалу айтқан сөзі, іс біткен соң (Жоңғар хандығын жойған соң – Н.М.) Әмірсананы хан деп бекітіп, қазақтың Абылайы қатарлыларды [Пекинге] бастап келіп, патшамен диларластырып, оларды Әмірсанамен іргелес жерге қоныстандырып, осыдан бастап олармен жақсы тұрамыз - деген сөздері - барып тұрған сайқалдық. Бейне іс біткен соң, тек Әмірсананы ғана хан деп бекітетін сияқтымыз. Бұл жоңғарларды тыныштандырған соң, патша төрт ойраттың тәйжілерін төрт хан деп бекітіп, оларды өзінің тікелей басқаруына қою ғана, тек Әмірсана бір адамды ғана хан деп бекітіп, оған жоңғарлар жерін тұтастай басқартып қою дегендік емес. Егер осылай болса, онда ол Дауаш (Даваци) сиқяты болмай ма?! Патшаның бұл істейін дегені сендер үшін ғой. Сендердің бұл сөздеріңде өз армандарының іске асу-аспауынан сыр тарту басым. Егер Әмірсананы ғана хан тағайындасақ, басқалардың үмітін үземіз. Бан Ди, Саралы сендер Әмірсананы Хошоттайпасының ханы деп белгілеулеріңе болады. Одан басқа үш рудың тәжілерін өз ішіндегі хан деп бекітіп қою керек. Айтылып жүрген қаусет сөздерді өздерің жақсы білесіңдер, осылай болғанда ғана олардың күман-күдіктері сейіледі. Ал Әмірсананың жәйылым жеріне келсек, ол Тарбағатайда екен. Ол жер қазақтарға ұласып жатыр ма? Егер олардың арасы алыс болса, онда олардың бұл айтқан сөзі - қазақтарды өз билігі үшін пайдалану ойын аңғартады. Сендер құлшына жұмыс істесеңдер, патша сендерге мейірімін аямайды. Егер өз беттеріңмен істесеңдер бастарың сөсіз кесіледі. Атқосшы Закысу осында жасырын келгендерден Бан Ди, Саралыға жарлықты жеткізсін, олар мұқият барласын, жоңғарлар тыныштандырылған соң, Әмірсана ол жердегі басшыларды ертіп келгенде, қазақтар ісін ақылдасамыз, нұсқау бойынша атқарыңдар» [3] -деп жазылған.

Бұл Цин империясының орда күнделіктерінде Абылай жөнінде жазылған ең алғашқы дерек. Осы бір патша жарлығынан оның Жоңғар хандығын жойғаннан кейін қолданатын жоңғарларды бөлшектеп басқару саясатын білуге болады. Сондай-ақ одан Цин империясының қазақтар жөнінде қандай да бір саясаттық шешім қабылдамағанын да аңғаруға болады. Бірақ олардың Абылайды Қазақ елінің басшысы ретінде танығаны, «Абылай қатарлыларды [Пекинге] бастап келіп, патшамен диларластыруды» жоспарлауынан анық байқалады. Осыған байланысты император Цияньлуньның 1755 жылы ақпан айында жолдаған және бір жарлығында: «... Банчжур, Нағаса айтқан, Әмірсананы хан деп бекіткеннен кейін, қазақтарды бастап келіп патша сарайында дидарластыу жөнінде патша жарлық шығарды, төрт ойрат тәйжілерінің төртеуін де хан деп бекіту, қазақтар ісі жөнінде жоңғарлар тыныштандырылған соң Бан Ди, Саралы нақтылы ұсыныс жолдасын деген жарлық Әмірсанаға айтылды» [4]-делінген. Міне, бұл құжаттар Цин империясының Абылайды қазақ елінің басшысы деп білетінін дәлелдейді.

Олай болса, Цин империясы Абылайды қайдан білді? – деген орынды сұрақ туындайды. Өйткені соған дейін араласпаған елдің бірін-бірі терең білуі мүмкін емес ғой. Бірақ Цин империясына қазақтарды және оның Елбасы болып тұрған Абылайды таныстырған адам, ол - Жоңғар князы Әмірсана екені даусыз. Себебі Әмірсана қазақтардың қыр-сырын өте жақсы білетін тұлға. Ол кезінде Ғалден Серен өлкеннен кейін хандық тақ үшін күреске белсене қатысқан және Абылай ханмен тығыз байланыста болып, одан көп көмек алған болатын. Ал Абылай хан болса ол кезде өзара қырқысқан жоңғар ақсүйектерінің әлсізін қолдап, күштісін әлсірету саясатын қолданған еді. Алайда Әмірсана Цин империясының қолдауына сүйеніп Жоңғар ханы болуды армандап, өз жақтастарымен Цин империясына көмек сұрай барды. Сол кезде оның Цин империясына жоңғанрдың да, қазақдың да жағдайын жеткізгені белгілі. Сондықтан да Цин империясы Әрірсананы қазақтың «жағдайын терең біледі» деп санаған-ды. Мысалы, 1755 жылы ақпан айында хатталған орда күнделігінде, «Бан Ди және Әмірсанаға ұқтырылсын: ұлы іс сәтті аяқтаған соң, қазақ қатарлылар адалдығымен алдымызға келіп берілетін болсын, онда олардың басшыларын лайығымен астанаға ертіп келіп патшамен дидарластырып, мәртебе-шен беру керек. Олардың қол астындағы адамдар бұрынғы жайылымдарында тұра берсін, оларды көшірудің керегі жоқ. Егер олардың бізге берілгісі келмесе, онда оларды әскери шабуылмен алудың да қажеті жоқ. Олардан қорғануды қалай құрамыз немесе орайы келіп тұрғанда бітіріп алатын істер болса істейік. Әмірсана қазақтардың жағдайын терең біледі, ол Бан Димен ақылдасып шешсін» [5] - деген, патшаның жарлық хаты хатталған.

Ал Цин империясы Жоңғар хандығын жойғаннан кейінгі жарлық хаттарына қарап көрейік. 1755 жылы мамыр айындағы патша жарлығында: «...Қазір екі бағыттағы қалың қол тоғысты, патша шабуылы жақын күнде жеңіске жетеді. Патшаның ойы – бұл қазақтарға адам жіберетін жақсы орай, Бан Ди, Әмірсана, Саралының біреуін таңдап [қазақтарға] жіберіп, оларға жақсы түсіндіру керек, жоңғарлар көп жылдан бері аласапыран болып, өзара қырқысып жердің, елдің құтын қашырды. Патша аспан астын жарылқап, ел-жұртты тыныш өмір өткізсін деген ойымен, ерекше қалың қол аттандырып жоңғарларды тыныштандырды, ел ес жиып, өсіп-өнсін, әскери апатқа ұшырамасын, бейбітшіліктің бақытын бірге көрсін дейді. Жоңғарлар бұрыннан бері қазақтармен өш. Патша оларды тыныштандырған соң жарлық түсіріп: жоңғарлардың өз беттерімен әркет жасап, қазақ халқын талан-таражылауына қатаң тиім салды. Ал сен қазақтар бізге өз еріктеріңмен берілесіңдер ме, жоқ па, өз еріктеріңде. Бірақ әрқайсының өз шекараларыңды сақтаңдар, өз беттеріңмен жоңғарларды барымталауларыңа болмайды. Егер жарлыққа бойұсынбасаңдар, онда сөзсіз қалың қол аттандырып жазалаймыз, сонда өкініп қалмаңдар... Осы жарлықты жеткізгеннен кейін, олардың жағдайын екжей-текжейлі мәлімдеңдер» [6] - делінген. Осы айда Цин императорының әскери уәзірлерге түсірген және бір жарлығында мынадай сөз жазылған: «... Және де қазақтар жөнінде, бұрынғы жарлық бойынша оларға адам жіберілсін, қазақтың Абылайына жіберген жарлықты оған түсіндіру керек: қазақтар бұрын жоңғарлармен өзара қақтығысып келді, Тәңір патшалығы әскер аттандырған кезде Дауаш сендермен соғысып жатқан болатын, қалың қол оған жақындағанда ғана ол сендерді талан-таражылауын тоқтатты. Қазір жоңғар жері тыныштандырылды, олардың барлығы бізге бағынған пақыр болды. Осыған дейін сендерге жасалып келген зиянкестіктері қазірден бастап мәнгі тоқтатылды. Сендер бізге шын ниеттеріңмен қарасаңдар, міндетті түрде мейір шапағатқа бөленесіңдер. Егер өз алдымызға ел боламыз десеңдер, тек тыныштықпен шекараны сақтайсыңдар, сұғанақтық жасап бізді әуре-сарсаңға салуларыңа болмайды. Осы жарлықты түсіндіріп айтыңдар, олардың аңысын (ракциясын) байқап, тез мәлімдеңдер» [7]. Бұл жарлықтардан Цин империясының басты мақсаты - қазақтарды өзіне бағындыру емес, ең маңыздысы олардың жоңғар жеріне өтпеуі және жаңа шекарасының тыныштығын сақтауы екені анық байқалады. Өйткені олар Әмірсана арқылы қазақтар мен жоңғарлар арасындағы басты мәселе жер иелігі екенін білген. Сондықтан олар бұл мәселе әлі де жалғасады деген оймен алдын-ала Абылай ханға ескертіп отырғанын жайы бар.

Цин империясы Жоңғар хандығын жойған соң Әмірсананы жасырын бақылауда ұстады. 1755 жылы шілде айында Бан Дидің патша ордасына жолдаған мәліметінде: «Естуімше қазақтардың басшысы ноян Абылай жасырын түрде Әмірсанамен кеңес өткізіпті. Айтқандай-ақ ол (Әмірсана –Н.М.) әскерін бастап Ілеге барды, олар мәнгі тату боламыз деп келісіпті, бұрын (қазақтар) барымталап кеткен хошот тайпасының адамдарын оған қайтарып бермекші екен. Әмірсана әртүрлі қарама-қайшылықты істерді жасап жүр, оны тұтқындап жазалау керек» [8]– деп жазылған. Бұл мәлімет шындыққа жақын келеді. Өйткені, Әмірсана Цин империясының өзін Жоңғар хандығының хан етіп тағайындамағаына наразы болып, қарулы көтеріліс жасағаны және соғыста жеңіліп Абылай ханға қашып барып паналағаны белгілі. Бұл туралы профессор Клара Хфизова өзінің «Казахская стратегия Цинской империи» деген еңбегінде жақсы пайымдаған [9] .

Міне, Әмірсананың осы оқиғасына байланысты қазақтар мен Цин империясы арасында күрделі жағдай қалыптасты. Цин империясы Әмірсананы қазақ жерінен тұтқындап келуге қалың қолын аттандырды, Ал Абылай хан болса оларға қарумен тойтарыс жасады. Бірақ ол мәселені дипломатиялық жолмен шешті. Сондықтан Цин империясы өзінің қол бастаған сардарына жарлық түсіріп, былай дейді: «Қазір сұмұрай Әмірсананы тұтқындасаңдар дереу әскерді шегіндіріңдер. Егер оны әлі ұстай алмаған болсаңдар, онда Далдаңа қатарылылар Абылай хан бабаға (қытайша түпнұсқада «阿布赉汗巴巴» деп қолданған – Н.М.) айтсын: қалың қолдың келуі тек сұмұрай Әмірсананы тұтқындау үшін еді, сендер қарсылық көрсетіңдер, біздің әскерлер қайтарма шабуыл жасап жеңді. Сендер Әмірсананы тұтқындасаңдар, дереу ұлы патшаға мәлімдейміз, ол сендерге зор мейір-шапағатын көрсетеді. Қазір күн суытып келеді, қалың қол уақытша кері шегінеді, келер жылы тағы келеді. Әмірсананы тұтқындамай тоқтамаймыз, екі жыл немесе он - жиырма жыл келе береміз, онда сенің жеріңде тыныштық болмайды – деп айтыңдар да, әскерлеріңді кері шегіндіре бенріңдер. Бұл жарлықты Чжао Хуэй Далдаңаға тез жеткізсін» [10] .

1757 жылы шілде айында Цин империясының шекараны тыныштандырушы генералдың орынбасары Чжао Хуэй, кеңесші уәзір Фу Дэның мәліметінде: Қазақ ханы Абылай адалдық танытып, тарту-таралғы ұсынуға жіберген елшісі лагерге келді, ол елшіні астанаға қорғап жеткізуді өтініп отыр» [11] - делінген. Міне, осы құжаттардан Цин империясының Қазақ хандығымен дипломатиялық қатынас орнатқанға дейін, нақтылап айтқанда 1757 жылға дейін Абылайды хан әрі қазақ елінің басшысы деп танығанын көруге болады. Бұл деген Цин империясының қазақ елінің қоғамдық шынайы болмысын мойындауы болып табылады. Сондықтан да Цин империясының Қазақ еліне ұстанған алғашқы саясаты, іс жүзінде Абылай жөніндегі танымына байланысты қабылданған болатын.

Жалпы алып айтқанда, Цин империясы Қазақ хандығымен саяси-дипломатиялық қатынастарда өзін сузеренді орынға қойғанымен, іс жүзінде қазақ хандығының ішкі-сыртқы саясатына қол сұққан жоқ; сауда-эконмикалық байланыста «екі жақ тең пайда көру» приципін және салықсыз сауда жасау саясатын ұстанды; қазақтың этнотерриториясы мәселесінде Абылай ханның талаптарынан бас тартқанымен, қазақ ру-тайпаларының байырғы атамекені Шығыс Іле, Тарбағатай және Алтай аймағына (қазіргі Шыңжаңның) жылжып қоныстанған шындықты мойындады. Демек, Абылай хан дипломатялық «жұмсақ» тәсілдер арқылы зөнінің мақсатын толық орындады. Жапонияның Орталық Азияны зерттеуші белгілі тарихшы ғалымы Сакуш Торудың: «Цин патшалығы үкіметі шекара өңірінің саяси тұрақтылығын сақтау үшін, қазақ хандарын өзіне сәлемге барып тұратын саясат қолданды. Абылайдың қойған талаптарының барлығын қабылдады» [12]-дегеген, тұжырымы негізсіз емес. Жалпы алып қарағанда, Абылай хан Қытайдың Цин империясымен дипломатиялық қарым-қатынаста ұтпаса ұтылған жоқ. Тіпті, зор табысты болды деуге болады. Оның басты көріністерін Қазақ хандығының нығаюы мен өрлеуінен, халқымыздың этнотерриториясының қалпына келуінен байқауға болады.

**Пайдаланған әдебиеттер:**

1. Мұқаметханұлы Н. Орталық азия елдерімен Қытай Чиң патшалығы арасындағы дипломатиялық қатынастар (ХVІІІ-ХІХ ғ.)//Отан тарихы. -1999. - №1,76-81б. 2. Цин (Чиң) патшалығы Шэняу патша орда күнделіктері (清圣祖实录). Қолжазба бойнша 183 том (бума). 4-б.

3. Цин патшалығы Гао зоң патшаның орда күнделігі (清高宗实录) Қолжазба бойнша 481 том (бума). 3 - б.

4. Цин патшалығы Гао зоң патшаның орда күнделігі(清高宗实录) Қолжазба бойнша 482 том (бума). 20 -б.

5. Цин патшалығы Гао зоң патшаның орда күнделігі(清高宗实录) Қолжазба бойнша 483 том (бума). 23-24 -б.

6. Цин патшалығы Гао зоң патшаның орда күнделігі(清高宗实录) Қолжазба бойнша 488 том (бума). 15-16 -б.

7. Цин патшалығы Гао зоң патшаның орда күнделігі(清高宗实录) Қолжазба бойнша 489 том (бума). 17-б.

8. Цин патшалығы Гао зоң патшаның орда күнделігі(清高宗实录) Қолжазба бойнша 492 том (бума). 10 - б.

9. Клара Хфизова. Казахская стратегия Цинской империи. –Алматы. -2007. -18-19 С.

10. Цин патшалығы Гао зоң патшаның орда күнделігі(清高宗实录) Қолжазба бойнша 519 том (бума). 8-9 - б.

11. Цин патшалығы Гао зоң патшаның орда күнделігі(清高宗实录) Қолжазба бойнша 543 том (бума). 12 - б.

12. Сакуш Тору. Шыңжаңдағы ұлттар тарихын зерттеу. Чжаң Инның қытайшаға аудармасы. -Үрімжі: Шыңжаң халық баспасы. -1993. -376- б.

Тел.:8777 38 88 086.

**Мұқаметханұлы Н.**

**т.ғ.д., профессор**

**Әл-Фараби ат. ҚазҰУ**

**(Алматы, Қазақстан)**

**АБЫЛАЙ ХАННЫҢ ШЫҒЫСҚА ҚОЛДАНҒАН СЫРТҚЫ САЯСАТЫНЫҢ ТАБЫСТАРЫ**

Абылай хан (1711/1713/ - 1781 ж.) – аса күрделі тарихи қоғамдық жағдайда саяси хақанаға көтерілген, қазаққа хан болып, елу жыл ел билеген, халықты біріктіріп, жерді үгендеген, мемлекеттілікті нығайтып, қоғамды дамытқан ұлы тарихи тұлға. Тарихи тұрғыдан қарайтын болсақ, Абылай ханның жүргізген ішкі және сыртқы саясаттарының прогрессивты сипатта болғанын және оның аса табысты болғанын анық аңғарамыз.

Бұл арада мен тек Абылай ханның Шығыс елдеріне, яғни Жоңғар хандығыы мен Қытайдың Цин империясына қолданған сыртқы саясаты және оның нақты нәтижелеріне шолу жасауды жөн кріп отырмын.

Абылайдың қазақ саяси элитасына алғаш келуі – оның жоңғар батыры Шарыышты жекпе-жекте жер қаптыруымен байланысты болды. Бұл оқиғаны кейбіреулер 1731 жыл болды десе, және бірулер 1733 жылы орын алған дейді. Мен өзім 1731 жылды қолдаймын. Осы жылдан бастап, Абылай Орта жүздің сұлтаны және әскери қолбасшылардың бірі ретінде қоғамдық басқару істеріне белсенді араласты.

Бұл кезде қазақ қоғамының алдында тұрған ең басты міндет – жоңғар шапқыншыларын шабуылмен қазақ жерінен кері шегіндіру болатын. Бұл күреске Абылай саналы түрде белсенді араласты. 1731 жылдан 1741 жылға дейін Абылай сұлтан әрі сардар ретінде қазақ жасақтарының жоңғар басқыншыларына қарсы ұрысына қолбасшылық жасады әрі жеңістен жеңіске жетіп отырды. Сонымен оның ел ішіндегі беделі өрлеп, атағы алысқа тарады, тіпті, ол Әбілмәмбет ханнан кейінгі Орта жүздегі екінші адам болып саналды. Сондықтан оған Ресейдің де, Жоңғардың да баса назар аударды. Мысалы, 1740 жылы 8 қыркүйекте Орынбор комиссиясының бастығы В.Урсовтың Сыртқы істер алқысана жолдаған мәлімхатында: «Сыртқы істер алқасының биылғы 3 - мамырда маған Орта жүздің билеушілері Әбілмәмбет хан мен Абылай сұлтанға тапсыру үшін грамота жіберген еді. Грамоталар оларды ел ағалары деп аталған. Ал ежелгі хан тұқымынан шыққан Әбілмәмбет пен Абылай қашаннан сұлтан деп аталған көрінеді. Мына Әбілмәмбет бұл күнде халықтың сайлауымен Орта жүздің ханы болып отыр (Іс жүзінде ұл хан болып сайланған – Н.М.)» [1] - деген мәлімет - соны айғақтайды. Ал жоғарлар боса, қалайда, Абылайды сындыру арқылы қазақтардың пәрменді қарсылығын қайтаруды жоспарлады. Ақыры олар Абылайды аңдып жүріп, қапияда қолға түсірді. Бұл жөнінде Үмбетай жыраудың:

... ...

Қалден ханның әскері,

Іздеп сені әрі-бері,

Қапыда ұстап алғанда,

Алып барып Ташкентке,

Көр зынданға салғанда,

Елің қаран қалғанда [2] - деп айтылатын жыры сол бір тархи шындықты аңғартады.

Жоңғарлар Абылайды екі жыл (1742-1743 жылдары) тұтқында ұстады. Бірақ оны мерт қылуға батпады. Ақыры қазақ элитасының дипломатиялық күресінің нәтижесінде Абылай 1743 жылы тұтқыннан босап еліне абыроймен оралды. Бұлай дейтініміз, ол жоңғардың Топыш деген аруын әйелдікке алып келді[3]. Бұл екі жақтың бітімін білдіретін, сондай-ақ көшпенділердің «дауды қыз тоқтатар, суды шым тоқтатар» дегейтін қағидасының символы еді. Бірақ қазақ-жоңғар қайшылығы онымен шешіле қоймайтыны анық еді. Өйткені қазақтардың көздегені азаттық болатын, сол үшір олар жоңғарлардың өктемдігін жойып, жерді басқыншылардан босатуы керек тұғын. Осындай ұлы да машақатты міндетті орындауды Әбілмәмбет хан орда бұзатын жастағы Абылайға тапсырады. Ол жай тапсырма берген жоқ, өзінің хандық билігін де саналы түрде Абылайға атап берді. Бұл оның ұлттың мүддесін жеке басының мүддесінен жоғары санайтындығының көрінісі болып табылады. Міне, осыдан бастап, яғни 1743 жылдан Абылай Орта жүзде хандық билікті жүргізіп, елдің ішкі-сыртқы саясатын белгілейтін бірден бір тұлғаға айналды.

Бұл кезде қазақтың шығысында дәурендеп тұрған ел тек Жоңғар хандығы болатын. Абылайдың оларға ұстанған сыртқы саясаты - жалғасты түрде Жоңғар хандығының үстемдігін мойындамау, оларға қарсы ұрыс жүргізу арқылы, қазақ жерін толық қайтарып алу болды. Осы саясатын жүзеге асыру үшін Абылай хан аттан түспей алдыңғы шепте күрес жүргізді.

Қазақ – жоңғар арасындағы күш салмағы 1945 жылы өзгеріске ұшырады. Сол жылы Жоңғар ханы Ғалден Серен өліп, хандық таққа таласқан ақсүйектердің өзара қырқысуынан Жоңғар ханды әлсірей бастады. Ал Қазақ хандығы болса, оның керісінше Абылай ханның арқасында жылдан жылға күшейе түсті. Сонымен Абылай хан таққа таласқан жоңғар топтарының көмек сұрайтын қормал адамына айналды. Абылай осы жағдайды ұтымды пайдаланып, жоңғарлардың әлсіздерін қолдап, күштілерін әлсірету, яғни оларды өзін өзімен құрту саясатын қолданды.

Абылайдың бұл саясаты қазақтар үшін өте табысты болды. Жоңғарлар басып алған қазақ жерлерін тастап шығысқа қарай ығысып кетті. Хандық тақтан дәмеленген Әмірсана Абылай ханнан қайыр болмайтын сезіп, енді Цин (Чиң) империясының қолдауымен билікке жетуді көздеп, 1754 жылы 20 мың қолымен Цин империясына берілді.

Бұл кезде қазақ жасақтары Жоңғар ойпатына дейін оқастап барды. 1754 жылы Цин империясы ордасына жолданған әскери ақпарда: «Абылай Батысмашылин (Батма-Церен деп те жазылады), Елсендермен бірге, ойрат, қалмақ әскерлерінен он мың қолды бастап, Боратала қатарлы жерлердегі жоңғар малшырарын талан-таражылап, қолға түсірген малшыларды алып қайтты» [4] - деп жазылған. 1755 жылы ақпанның 1 күні Цин патшалығы ордасына жолданған әскери мәліметте: «Ақжолдың айтуынша, Батымашылин мен Абылай Дауашқа (Даваци) жорық жасап, Бұраталаның сырт жағындағы елді талан-таражылап кетіпті» - деп жазылған. Осындай ақпарларға талдау жасаған Цин империясының Әскери басқармасы: «Дауаштың күші әлсіреп, жоңғарлар күйрейін деген екен. Егер бір [Жоңғарларға] жедел әскер аттандырмасақ, қазақтардың көлденең олжаға ие болып кетуі сөзсіз»[5] - деген көзқарасын Цияньлун патшаға ұсынады.

Бұл деректерден біз, Цин империясы Жоңғар хандығын жоймастан бұрын-ақ, қазақтардың жоғарларды қазіргі Қазақстан аумағынан ығыстырып шығарғандығын көреміз. Міне, осы негізде біз Абылай ханның Жоңғар хандығына қолданған қатаң сыртқы саясаты қазақтар үшін өте табысты болды деп айта аламыз.

Цин императоры Цияньлун 1755 жылдың мамыр айында Жоңғар хандығын 200 мың қалың қолмен қырып жойды да, өрт ойрат елге төрт ноян тағайындап, оларды өзіне төте бағынышты етіп қойды, яғни аман қалған жоңғарларға «бөліп алда билей бер» саясат қолданды. Бұған наразы болған Әмірсана Цин империясына қарсы қарулы көтеріліс жасады. Бірақ ол жеңіліп, Абылай ханға қашып барып паналады. 1757 жылдың көктемінде Әмірсана күш жинап Цин империясына қайта шабуыл жасайды. Бұл рет ол және де жеңіліп, қазақ даласына қашып келді.

Бұл оқиға қазақтар мен қытайлар арасында қайшылық тудырды. Цин империясы Абылай ханға арнайы хаттар жазып, елшілер жіберіп, Әмірсананы тұтқындап беруді талап етеді. Бірақ оған Абылай белсенділік танытпайды. Сонымен Цин империясы қазақ даласынан Әмірсананы тірідей тұтқындап келуге үш бағытпен үш түмен әскер аттандырады да, қол бастаған сардарларына: «Біз тек сұмырай Әмірсананы тұтқындауға кетіп барамыз, сендерге мүлде шабуыл жасамймыз, сендер жайбарақан отыра беріңдер – деп айтыңдар. Егер олрада қарсылық болмаса, біздің әскерлердің бүлік шығаруына қатаң тыйым салыңдар»[6] - деген бұйрық береді.

Бірақ Абылай хан Цин империясының бұл әскери әрекетіне қарумен қарсылық көртетіп, мәселені дипломатиялық жолмен шешу саясатын қолданды. Осы оқиғаға байланысты шүршіт қолын бастаған сардар Чжау Хэйдың патша ордасына жолдаған мәліметтінде: «Қазақтың Дәмеш және Тоқтау деген екі адамы әскери штабымызға келіп, кешірім сұрап, екі ат тарту етті. Олар ойламаған жеден қалың қолдарыңызбен шайқасып қалып, екі жақ бірдей арандалдық. Міне, бүгін ат тарту етіп, кешірім сұрап келдік – дейді. Сондай-ақ олар бізбен сауда жасау ниетін де білдірді»[7] - деп жазды.

Бұл деректен Абылай ханның алып елмен әскери қақтығыс жағдайында тұрған кезде, олардың назарын экономикалық мүддеге бұру арқылы олармен мәмілеге келу саясатын қолданғанын көреміз. Оның бұл саясаты өте табысты болды. Нақтылап айтар болсақ: Цин империясының қазақ даласына енген әрсері кері шегінді; Қазақ хандығы мен Цин империясы арасында қалыпты дипломатиялық қарым-қатынас орнады; Цин империясы Қазақ хандығын мойындап, Абылай ханды хан деп таныды (бұған Цин империясының императоры Цяньлунның 1757 жылы 31 қыркүекте Абылай ханға жолдаған грамотасында айтылған «...Өзің хан екенсің патша хандығыңды бекітті» деген сөзін дәлелге келтіруге болады); қазақ-қытай арасында екі жақты сауда-экономикалық байланыс орнады.

Абылай хан Әмірсана мәселесінде өзінің ойлаған ойы болы. Ол қалай да қазақ-қытай арасында Әмірсана билігі сияқты буферлік аймақтың сақталуын қазақтарға тыйымды деп санады. Сондықтан ол Цин империясына Әмірсананы ұстап беруге келіскенімен нақтылы әрекет жасамады. Бұл да Абылай ханның саясаткерлік қырын көрсететін фактылардың бірі.

Абылай хан этнотерритория мәселесінде Цин империясына қарама-қарсы көзқараста болды. Цин империясы жоңғарлар маған тәуелді болғандықтан олардың бақылауында болған жерлер Қытайдың құрамына енуі керек – деп санады. Ал Абылай хан болса, қазақтың шығыстағы атамекені Қазаққа қайтуы керек – деген ұстанымда болды.

Осыған байланысты Цин империясы «жерімізге қазақтар кимелеп кіріп кетпейді деуге болмайды» - деген, тіпті, Цяньлун патша: «Іле бұрыннан жоңғар бұратаналарының кіндік жері болып келген. Егер онда әскер ұстап, тың игермесек, жақын жерде тұрған қазақтар мен бұраттар (қырғыздар –Н.М.) орайдан пайдаланып онда келіп мал бағатын болады, онда біз оларды қуып әуіре боламыз»[8]–деген болатын. Сондай-ақ ол шекара щонжарларына: «Егер Абылай ойраттар жеріне еніп келіп мал бағуды талап ететін болса, онда оған олардың шекарадан асып келулеріне болмайды - деп айтыңдар» [9] деп тапсырма берген.

Алайда Абылай хан Цин империясына алғаш жіберген елшілігінен өзінің территориялық талабын қойған болатын. Соған қайтарған жауабында Цин империясы: «... Ал сен (Абылайды меңзеп отыр – Н.М.) талап қойып отырған Тарбағатайға келсек, сен ол жерді бұрынғы біздің ата жұртымыз – мал бағатын жеріміз еді, ол жерді патша мейірімділікпен жарылқап бізге беруін өтінемін – деген екенсің. Ол өңір енді ғана тыныштандырылды. Қазір иен жатыр. Патша ол жерді сендерге қиып бере салушы еді, бірақ сендер бізге еңбек сіңірген жоқсыңдар. Сондықтан ол жерді сендерге жарылқап беріп жіберу – мемлекеттің жүйесіне қайшы келеді[10]-деп жауап қайтарды. Алайда Абылай хан онымен тоқтамайды. Ол Цин империясына жіберген және бір елшісінен Іле аймағын талап етеді, әрине дипломатиялық сыпайы сөзбен. Соған орай 1760 жылы 8-маусымда Цин патшалығының Абылай ханға жолдаған хатында: «Сенің елшілерінің айтуынша, ойрат жері қазір иен жатыр екен... Сен және де патша жарылқағанның үстіне жарылқай түсіп, қазақтардың Ілеге барып мал бағуына рухсат берсе – депсің. Тарбағатай қатарлы жерлер ежелден жоңғарлардың жайылым жері, патша қалың қолмен ол жерді тыныштандырған. Сен қазақтар, бұраттар (қырғыздар – Н.М.) ташкентдіктер, әндіжандықтар, бадақшандықтар барлықтардың өз ықыластарыңмен ішке (бізге – демекші – Н.М.) қарадыңдар.Қазақтар сендердің жерлерің ұлан-қайыр кең дала. ... Қазір Іле және басқа жерлерге ішкеріден әскерлер бірінен соң бірі келіп тың жер игеріп жатыр. Абылай хан сен бұрын Тарбағатай қатарлы жерлерді сұрап мал бақсақ – деп өтінген едің, патша оған да рухсан бермеген болатын. Бүгінгі талабың тіпті артық» [11]- деп, Цин империясы қазақтардың ежелгі ата мекенін өзіне қайтарып беруден бастартады. Осыған байланысты Абылай хан қазақтың шығыстағы атамекеніне оралуын жұмсақ тәсілмен, біртіндеп жылжып көшіп барып иелену саясатын қолданып. Бұл ұдерістің ойдағыдай өрістеуі үшін, Абылай хан Цин империясымен сауда-экономикалық байланыстарды дамыту саясатын қолданды.

Абылай хан мен Цин империясы арасында сауда жасау туралы алғашқы келісім 1757 жылы жасалды, сонда жасалатын саудада «екі жақ тең пайда көретін болуы керек» - деген принцип анықталған болатын. Сол жылдың 15 желтоқсанда Цин империясы Орда күнделігінде хатталған мәліметте: «Қазақтар мен Үрімжі де сауда жасауды Абылаймен келісілген, патша өз жарлығымен бекітті» [12]- деп жазылған. Сол келісімге сай Цин патшалығы үкіметі Үрімжі қаласынан арнаулы түрде қазақтармен «Жылқыға жібек айырбастайтын» базар ашты. 1758 жылдың күзінде Абылй ханның алғашқы сауда делегациясын бастап барған Қабанбай батыр, сол жолы 300-ден аса жылқыны айырбастап қайтқаны туралы нақтылы құжат жазылған болатын[13]. Осы сияқты сауда базары 1760 жылы Іледен – қазіргі Қорғастан, 1763 жылы Тарбағатайдан ашылды. Сонымен екі ел арасындағы сауда-саттық байланыстары дамыды. Сауда барыс-келістерінің көбеюіне байланысты Ұлы жүз бен Орта жүздің бірқатар ру-тайпалары өздерінің байырғы атмекені - Іле, Тарбағатай және Алтай аймақтарына өтіп барып қоныстанып жатты. Олар қазіргі Қытай Халық Республикасындағы екі милн-ға жуықтаған этниикалық қазақ қауымы. Сондықтан да Қытайдағы қазақтар өздерін байырғы өз атамекенімізде отырмыз деп санайды.

Жоғарыдағы тарихи фактілер негізінде, Абылай ханның Шығыс елдеріне, яғни Жоңғар мен Цин империясына қолданған сыртқы саясатын өте сәтті де табысты болды деп бағалауға болады. Өйткені Абылай ханның сыртқы саясатының (әрине, ішкі фактор да бар) нәтижесінде Қазақ хандығынан әлде қайда басым болған Жоңғар хандығы әлсіреді, жойылды, ал Қазақ хандығы қайта көркейді, күшйеді, дамыды; Цин империясымен жарасымды дипломатиялық қатынас онатты, бірақ оған берілген жоқ, өз елінің дербестігін сақтады, сондықтан Цин үкіметі қазаққа васалдық үстемдік орната алған жоқ; Ол жұмсақ дипломатиялық саясат қолдану арқылы Цин имериясының басқаруына өткен байырғы қазақтың шығыстағы атамекеніне елін қоныстандырып, жеріне қайта ие етті; Цин империясымен екі жақты үкіметтік сауда-экономикалық байланыстарды дамытып, елдің әлеуметтік тұрмыс жағдайын жақсартты, шаруашылығын дамытты.

Қорытып айтқанда, Абылай ханның Шығыс елдеріне, яғни Жоңғар хандығы мен Цин имприясына қолданған сыртқы саясатты өте сәтті болды. Абылай хан күшті елдермен дипломатиялық қатынас жасау барысында ұтпаса, ұтылған жоқ. Тіпті, ерте заманнан бері Қытаймен дипломатиялық қатынас жасаған көшпенді империялар мен қағандықтардың хандары ішінде тек Абылай ханның сыртқы саясаты ғана жеңіске жетті деп айтуға болады. Өйткені басқалардың сыртқы саясатының сәтсіздігінен елі ыдырап, халқы бытырап кетіп отырғаны белгілі. Гүлтегін жазбалары соның айғағы. Сонықтан Абылай ханның күшті мемлекеттермен дипломатиялық қатынас жасау саясаты мен тәжірибесінің маңызы бүгінгі күнде де маңызды деп санаймын.

**Пайдаланған әдебиеттер:**

1. Казахского- русские отношения в ХVІ-ХVІІ веках (Сборник-документов и материалов). –Алма-ата. -1961. № 65, С. 127-128; Зарқын Тайшыбай. Абылай хан (өмірі мен қызметіне қатысты құжаттар мен матиалдар). –Астана: Астана баспасы. -2005. 77 - б.

2. Нығымет Мыңжани. Қазақ жырауларының жырлары. – Үрімжі (ҚХР): Шыңжаң халық баспасы. -1987. -160-161- б.

3. Мәшһұр Жүсіп Көпейұлы. Абылай хан. –Алматы: Айқап. -1992. - 23 - б.

4. Фу Хың. Жоңғарды тыныштандырудың жалпы жобасы(Қолжазбас).-1777, 9 т., 29- б.

5. Чиң (Цин) патшалығы Гаозун патшаның орда естелігі (қолжазба). -481 том (бума). - 7-8 - б.

6. Бұл да сонда, 512 т., 22-23 - б.

7. Бұл да сонда. 508 т., 4- б.

8. Чиң (Цин) Гаозун патшаның орда естелігі (қолжазба бойынша). 606 т., 17-18 бб.

9. Бұлда сонда. 548 т., 9-10 бб.

10. Бұл да сонда.

11. Бұл да сонда. 543 т., 17 б.

12. Чиң (Цин) Гаозун патшаның орда естелігі (қолжазба бойынша). -550 т., 10 б.

13. Мұқаметханұлы Нәбижан. Қытай қазақтарының қоғамдық тарихы (1860-1920).- Алматы: ҚАЗақпарат. 2000, 54 б.